ભાવપ્રકાશ: એક અવધૂતદાસ શ્રીઆચાર્યજીના સેવક હતા. તે વ્રજમાં ફર્યા કરતા. એ મહાન કૃપાપાત્ર ભગવદીય હતા. તે અડિંગના વાસી હતા તે અવધૂતદાસજી કુમારિકામાં યુથમાં છે. તે રાસપંચાધ્યાઈમાં જયારે શ્રીઠાકુરજી પ્રકટ થયા ત્યારે આ ભક્ત બધા સ્વરૂપના દર્શન કરીને નેત્ર મૂડીને યોગીની માફક મગ્ન થઈ ગયા. એ ભક્ત પૈકીનું પ્રાક્ટ્ય અવધૂતદાસનું છે. લીલામાં એમનું નામ ‘કેતિની’ છે. તે અડિંગમાં એક સનોડીઆ બ્રાહ્મણના ઘરે જન્મ્યા. જયારે વ્રજમાં દુષ્કાળ પડ્યો ત્યારે મા- બાપ વાણિયાને બેટો આપીને પોતે પૂરવમાં ગયા. પછી અવધૂતદાસ 15 વર્ષના થયા ત્યારે એ વાણિયાનું ઘર છોડીને મથુરામાં આવીને શ્રીઆચાર્યજીના દર્શન કરી વિનંતી કરી કે મહારાજ! મને શરણે લો, ત્યારે શ્રીઆચાર્યજી પોતે કહે કે અમારી સાથે શ્રીગોવર્ધન ચાલો શ્રીનાથજીના સાંનિધ્યમાં શરણે લઈશું. એટલે અવધૂતદાસ શ્રીઆચાર્યજીની સાથે શ્રીગિરિરાજ આવ્યા. પછી શ્રીઆચાર્યજી પોતે અવધૂતદાસને કહે કે તમે ગોવિંદકુંડમાં ન્હાઈ લો. ત્યારે અવધૂતદાસ ગોવિંદકુંડમાં ન્હાઈ આવ્યા પછી શ્રીઆચાર્યજી પોતે ગોવિંદકુંડમાં સ્નાન કરીને મંદિરમાં પધાર્યા, તે સમયે શ્રીગોવર્ધનધરને રાજભોગ આવ્યો હતો. સમય થયે ભોગ સરાવી અવધૂતદાસને બોલાવીને ગોવર્ધનધરની સાનિધ્યમાં બેસાડીને નામ નિવેદન કરાવ્યું. પછી અવધૂતદાસે શ્રીઆચાર્યજીને વિનંતી કરી કે મહારાજ ! મારા મનમાં તો એ છે કે હું શ્રી ગોવર્ધનનાથજીને હૃદયમાં ધરીને વ્રજમાં ફરું. ત્યારે શ્રીઆચાર્યજીએ પોતે હાથમાં જળ લઈને અવધૂતદાસના ઉપર છાંટ્યું. એટલે અવધૂતદાસની અલૌકિક દેહ થઈ ગઈ. ભૂખ તરસ, દેહાધ્યાસ કઈ બાધાનાં કરે, માનસી સેવામાં મગ્ન થઈ ગયા. પછી શ્રી આચાર્યજીએ રાજભોગ આર્તિ કરી. પછી એ ગોવર્ધનધરના સ્વરૂપને હૃદયમાં નખથી શિખા પર્યંત ધરીને વ્રજમાં સદા ફરતા સ્વરૂપાનંદમાં સદા મગ્ન રહેતા.